*Kehtestatud direktori 2.09.2024 käskkirjaga nr 18/1-4*

**VOHNJA LASTEAED-ALGKOOLI ÕPPEKAVA**



**SISUKORD**

1. [ÕPPEKAVA ALUSED JA ÜLESEHITUS 3](#_bookmark0)
2. [KOOLI ÕPPE- JA KASVATUSEESMÄRGIST TULENEVAD RÕHUASETUSED 4](#_bookmark1)
3. [ÕPPEKESKKONNA MITMEKESISTAMISEKS JA ÜLDPÄDEVUSTE](#_bookmark2) [KUJUNDAMISEKS KAVANDATUD TEGEVUSED 10](#_bookmark2)
4. [LÕIMIMISE JA LÄBIVATE TEEMADE KÄSITLEMISE PÕHIMÕTTED 13](#_bookmark3)
5. [ÕPPEKORRALDUS 15](#_bookmark4)
	1. [Õppekorralduse alused 15](#_bookmark5)
	2. [Tunnijaotusplaanid 17](#_bookmark6)
	3. [Arengu ning õppimise toetamise ja hindamise korraldus 19](#_bookmark7)
		1. [Kokkuvõttev hindamine 22](#_bookmark8)
		2. [Järelevastamise korraldus 24](#_bookmark9)
		3. [Käitumise ja hoolsuse hindamine 24](#_bookmark10)
		4. [Õpilase täiendavale õppetööle jätmine 25](#_bookmark11)
		5. [Järgmisse klassi üleviimine 26](#_bookmark12)
		6. [Hinde, hinnangu ja poolaasta kirjaliku tagasiside vaidlustamine 27](#_bookmark13)
		7. [Hariduslike erivajadustega õpilaste õppekorralduse põhimõtted ja tugimeetmete](#_bookmark16) [rakendamise kord 29](#_bookmark16)
	4. Lihtsustatud õppe rakendamine……………………………………………………..

5.4.1 Lihtsustatud õppe- ja kasvatuse rõhuasetused………………………………….

* 1. Liikluskasvatus koolis………………………………………………………………..
	2. Karjääriõpe……………………………………………………………………….
	3. Õpilaste ja lastevanemate teavitamise ja nõustamise korraldus
1. [ÕPETAJATE KOOSTÖÖ JA TÖÖ PLANEERIMISE PÕHIMÕTTED 33](#_bookmark19)
2. [KOOLI ÕPPEKAVA UUENDAMISE JA TÄIENDAMISE KORD 34](#_bookmark20)

# ÕPPEKAVA ALUSED JA ÜLESEHITUS

Vohnja Lasteaed-Algkooli õppekava on kooli õppe- ja kasvatustegevuse alusdokument, mis tugineb põhikooli ja gümnaasiumi riiklikule õppekavale ja kooli arengukavale.

Vohnja Lasteaed-Algkooli õppekava koosneb üldosast ja ainekavadest. Üldosas on esitatud:

* kooli põhiväärtused ning õppe- ja kasvatuseesmärgist tulenevad rõhuasetused;
* õppekeskkonna mitmekesistamiseks ja üldpädevuste kujundamiseks kavandatud tegevused;
* lõimimise ja läbivate teemade käsitlemise põhimõtted;
* õppekorraldus I – III kooliastmes (tunnijaotusplaan ja hindamise korraldus);
* hariduslike erivajadustega õpilaste õppekorralduse põhimõtted ja tugiteenuste rakendamise kord;
* karjääriõppe ja nõustamise korraldus;
* õpilaste ja lastevanemate teavitamise ja nõustamise korraldus;
* õpetajate koostöö ja töö planeerimise põhimõtted;
* kooli õppekava uuendamise ja täiendamise kord.

Põhikooli I-II kooliastme ainekavad on esitatud klasside kaupa.

Õppekava terviktekst on täies mahus kättesaadav kooli kodulehel kool@vohnja.edu.ee

ja koolis direktori kabinetis.

# KOOLI ÕPPE- JA KASVATUSEESMÄRGIST TULENEVAD RÕHUASETUSED

Vohnja Lasteaed-Algkool asub Vohnja mõisas ja kooli õppekeeleks on eesti keel. Kooli eesmärgiks on luua turvaline, õpilaste individuaalsust arvestav ja igakülgset (vaimset, füüsilist, kõlbelist, sotsiaalset ja emotsionaalset) arengut toetav õppekeskkond.

Vohnja Lasteaed-Algkooli **põhiväärtused** on:

* **Oleme usaldusväärsed.** Tahame olla õppe- ja kasvatusvaldkonnas parimad asjatundjad ning teeme oma tööd pühendumuse ja vastutustundega. Toetume pedagoogilises tegevuses kaasaegsetele ja teoreetiliselt põhjendatud lähenemisviisidele, olles valmis enda valikuid ja otsuseid argumenteeritult põhjendama. Oleme ausad iseenda ja teiste vastu ning tahame olla kõigile partneritele positiivseks eeskujuks. Meie tegevus on arusaadav nii kolleegidele, partneritele kui ka avalikkusele.
* **Oleme koostööle avatud partnerid.** Tahame olla usaldusväärsed, õiglased ja koostööle avatud partneid, kuna parimad tulemused tekivad koostöös. Austame oma partnereid, peame kinni lubadustest, suhtume üksteisesse ja erisustesse viisakalt. Kodu-kooli koostöös ja isikliku eeskujuga toetame igaühe kujunemist vastutustundlikuks kodanikuks.
* **Oleme loovad.** Toetame loovat mõtlemist ja eneseväljendust. Õpime igast kogemusest ning arendame loovust iseendas, et luua uudseid lahendusi. Hindame neid, kes otsivad uusi ideid. Oleme avatud uuendustele ning mõistame ja oskame arvestada otsuste tegemisel muutusi haridussüsteemis ja ühiskonnas.
* **Oleme hoolivad.** Suhtume hoolivalt ja lugupidavalt endasse, kaaslastesse ja ümbritsevasse keskkonda.
* **Oleme traditsioonide ja kultuuri hoidjad.**  Hoiame kooli, mõisa, kodukoha ja Eesti traditsioone, väärtustame oma keelt ja kultuuri, suhtume lugupidavalt teistesse kultuuridesse.
* **Oleme ratsionaalsed.** Otsime varasemast tõhusamaid lahendusi, mis tagaksid eesmärgi saavutamise võimalikult säästval viisil. Meie tegutsemine ja otsused peavad olema sellised, mis arvestavad inimeste kaasamisel ajaressursi ja materiaalsete vahendite kasutamisel kokkuhoidlikkuse põhimõtet.

Kooli põhiväärtustele tuginedes on Vohnja Lasteaed-Algkooli **õppe- ja kasvatuseesmärk** teadmishimulise, hooliva, ettevõtliku, rahvuskultuuri väärtusi hoidva ning maailmakultuuri hindava kodaniku pädevuste kujunemiseks soodsate ja toetavate tingimuste loomine. Õppe- ja kasvatustegevuse eesmärgi täitmisel lähtutakse õpilase individuaalsetest arenguvajadustest ja –võimalustest ning toetatakse õpilase aktiivset osalemist õppeprotsessis. Riiklikus õppekavas esitatud õpilase üld- ja valdkonnapädevuste teadlikuks kujundamiseks ning kooli õppe- ja kasvatuseesmärgi saavutamiseks, on Vohnja Lasteaed-Algkooli õppekava ülesehitusel ja tegevuste planeerimisel ühiselt kokku lepitud õpilase pädevuste arengu rõhuasetustes.

Vohnja Lasteaed-Algkooli **I kooliastme** õpilase pädevuste arengu rõhuasetused on:

1. klass KUULAMINE JA MÕISTMINE
	1. Oskab kuulata õpetajat ja saab aru suulistest töökäskudest.
	2. Oskab kuulamisel saadud ülesandeid täita ja kaasa mõtelda.
	3. Oskab sekkumata kuulata kaasõpilast ja teda tunnustada.
	4. Oskab kuulata kaaslast ja sobivalt reageerida.
	5. On viisakas, täidab lubadusi.
	6. Teab, et kedagi ei tohi naeruvääristada, kiusata ega narrida.
	7. Peab lugu oma perekonnast, klassist ja koolist.
2. klass ÕPPIMA ÕPPIMINE
	1. Tahab õppida, tunneb rõõmu teadasaamisest ja oskamisest.
	2. Teab, et õppimine on protsess, uue oskuse omandamine ja oskab end häälestada toimetulemisele.
	3. Oskab õppida üksi ning koos teistega, paaris ja rühmas.
	4. Oskab õpetaja juhendamisel ülesandeid täita, neid iseseisvalt lõpetada ja vajadusel õpikust abi otsida.
	5. Tunneb oma igapäevaseid töövahendeid, oskab neid korras hoida.
	6. Oskab nõuetekohaselt oma töid suuliselt ja kirjalikult vormistada.
	7. Oskab eakohaselt oma (õppe)tegevusi eesmärgistada ja aega planeerida.
	8. Teab, kelle poole erinevate probleemidega pöörduda, ning on valmis seda tegema.
3. klass LUGEMINE JA MÕISTMINE
	1. Oskab ladusalt lugeda nii omaette kui häälega.
	2. Suudab tekstidest leida ja mõista seal sisalduvat teavet (sealhulgas andmeid, termineid, tegelasi, tegevusi, sündmusi ning nende aega ja kohta) ning seda suuliselt ja kirjalikult esitada.
	3. Oskab moodustada küsimusi ja vastata teksti põhjal koostatud küsimustele.
	4. Oskab teksti luua ja jutustada.
	5. Mõistab tööjuhendeid ja oskab iseseisvalt toimida vastavalt nendele.
	6. Oskab kasutada lihtsamaid arvutiprogramme ning kodus ja koolis kasutatavaid tehnilisi seadmeid.
	7. Tahab lugeda ja tunneb sellest rõõmu.

 **II kooliastmes** õpilase pädevuste arengu rõhuasetused on:

1. klass LOOVUS JA TEGUTSEMINE
	1. Hindab loovust ja loovat eneseväljendust.
	2. Tahab ja oskab osaleda ühistes ettevõtmistes. Hindab häid suhteid ja arvestab kaaslastega.
	3. Oskab ennast väljendada ja aktsepteerib teiste arvamusi ja mõtteid, on usaldusväärne ning vastutab oma tegude eest.
	4. Oskab loovalt ülesandeid lahendada üksi ja koostöös teistega.
	5. Oskab välja pakkuda ideid ja lahendusi, teab, et olukordadel on erinevaid lahendusi.
	6. Oskab oma ideid ja algatusi analüüsida ning julgeb neid üksi ja teistega koostöös ellu viia.
	7. Väärtustab kunstiloomingut ning suudab end kunstivahendite abil väljendada.
	8. Tegeleb aktiivselt talle sobivate harrastustega.

Pädevuste arengu rõhuasetused kajastuvad aine- ja töökavades, õpetajad arvestavad nendega õppetöö eesmärkide ja metoodika planeerimisel ning õppekava toetavate ning mitmekesistavate tegevuste korraldamisel.

# ÕPPEKESKKONNA MITMEKESISTAMISEKS JA ÜLDPÄDEVUSTE KUJUNDAMISEKS KAVANDATUD TEGEVUSED

Õppekeskkonda mitmekesistavate tegevuste üldisemaks eesmärgiks koolis on õpihuvi tekitava õppekeskkonna kujundamine ning koostöise, sõbraliku ja vastastikust lugupidamist kandva õhkkonna loomine. Tegevused toetavad õpilase üld- ja valdkonnapädevustega seotud oskuste kujunemist, lõimivad erinevaid ainevaldkondi ning rikastavad läbivate teemade käsitlemist. Üldpädevuste kujunemist toetab osalemine kooli huviringides.

**Kultuuri- ja väärtuspädevust** aitavad kujundada erinevad õppemeetodid (empaatiaülesanded ning allikaanalüüs, eluliste olukordade modelleerimine, rollimängud, projektülesandes, arutlused, diskussioonid, ka kirjalikud arutlused), kooli ühisüritused (õppekäigud ja -reisid, projektid, matkad, kooli traditsioonidel ja isamaalisusel põhinevad üritused, aktused, aastapäevade tähistamised, külalisesinejad, loomeüritused, teatrifestivalid).

**Sotsiaalse ja kodanikupädevusega** seotud oskuste kujundamiseks osaletakse heategevusprojektides, korraldatakse rahvakalendri tähtpäevi tutvustavaid üritusi, kutsutakse külalisesinejaid jms. Kodanikupädevusega seotud teemasid käsitletakse ainetundides, õppetegevust korraldatakse vastava pädevuse toetamist suunavate õppemeetoditega (elav ajalooõpe, simulatsioonimängud, õppekäigud riigi- ja omavalitsusorganite ning õiguskaitseorganites tööga tutvumiseks, rühmatööd, diskussioonid, esinemine oma tööga kaasõpilaste ees). Sotsiaalse pädevuse kujunemist toetavad olümpiaadidel, konkurssidel ja ainevõistlustel osalemine, mis annab võimaluse eneseteostamiseks, hinnata oma võimeid ja oskusi võrreldes eakaaslastega. Pädevuse arengut suunatakse õpilaste eneseanalüüsi, arenguvestluste kaudu.

**Enesemääratluspädevuse** kujunemine toimub eelkõige eneseanalüüsi (analüüsilehed, küsimustikud, testid jne) ning iga-aastaste arenguvestluste kaudu.

Enesemääratluspädevust kujundavad teatrikülastused, pidev kirjandustekstide lugemine ja analüüs erinevates tundides. Igapäevases õppetöös rakendatavad õppevormid ning aineolümpiaadidel, viktoriinidel, omaloominguvõistlustel jne osalemine arendavad õpilase oskust ennast mõista ja aru saada, millised on tema nõrgad ja tugevad küljed, mis teda tõeliselt huvitab või milles ta end rohkem arendama peaks. Klassijuhataja tundides ja erinevate projektide ning teemapäevadega seotud ürituste käigus käsitletakse ohutu käitumise ja tervisliku eluviisi järgimisega seotud teemasid. Rollimängude abil saab õppida lahendama tõhusalt ja turvaliselt oma vaimse, füüsilise, emotsionaalse ja sotsiaalse tervisega seonduvaid ja inimsuhetes tekkivaid probleeme.

**Õpipädevusega** seotud oskusi kujundatakse ainetundides, kuid ka õpiabitundides, huviringides ja pikapäevarühmas, aidates leida õpilastel neile sobivaid õpistiile ja –meetodeid ning toetades neid õppimise planeerimisel. Heaks vahendiks on referaatide, esitluste koostamine, mis õpetavad töötamist erinevate infoallikate, õpikute, lisamaterjalidega, infot analüüsima. Mängulise sporditegevuse kaudu tekkinud spordihuvi toetab valmisolekut õppida uusi liikumisviise ja suunab õpilasi sellekohast infot hankima.

**Suhtluspädevusega** seotud oskuste arendamiseks leitakse ainetundides võimalusi suuliseks esinemiseks, rühmas ja paaris tegutsemiseks, rakendatakse projektõpet. Erinevad aktiivõppemeetodid tundides (väitlus, mini-diskussioon, vestlusring, situatsioonimängud jm), mille käigus arutletakse ühiskonnaelu probleemide üle ja otsitakse neile lahendusi, arendavad ka koostöö- , suhtlus- ning analüüsioskust. Kõik aineõpetajad korrigeerivad õpilaste suulist ja kirjalikku keelekasutust. Suhtluspädevust arendatakse ka tunnivälises tegevuses, luues võimalusi, kus õpilastel on võimalik esineda (simulatsioonimängud, rühmatööd, diskussioonid, kontserdid, näidendid, õpilaste omaloomingu esitlused jne).

**Matemaatika-, loodusteaduste ja tehnoloogiaalast pädevust** arendatakse kõigis ainetundides, valides lahendamiseks loogilist mõtlemist, erinevate andmete tõlgendamist ja töötlemist ning funktsionaalset lugemisoskust arendavaid ülesandeid.

Õpilased on aktiivsed osalejad peastarvutamise võistlusel „Pranglimine“. Keskkonnainvesteeringute Keskuselt taotletud keskkonnaharidusprojektide ressursside abil võimaldatakse õpilastel osaleda loodushariduskeskuste poolt pakutavates praktilistes õuesõppetundides.

**Ettevõtlikkuspädevuse** arendamist suunatakse kooli ühistegevustes kui ka tunnivälise tegevuse kaudu. Osaletakse erinevates projektides, korraldatakse õppekäike erinevate ettevõtlusvormidega tutvumiseks. Õpilased osalevad ainealaste ürituste organiseerimises koolis.

**Digipädevuse** arengu põhieesmärgiks koolis on seatud õpilase kujundamine osavaks, teadlikuks ja kriitiliseks infootsijaks. Ainetundides kasutatavad IKT-põhised õpikeskkonnad annavad kiire ja individualiseeritud tagasiside kaudu võimaluse rakendada erinevaid õpistrateegiaid. Õpilasi suunatakse aktiivselt kasutama erinevaid veebikeskkondi. Kehtestatud on ühtsete kirjalike tööde vormistamise nõuete järgimine kõigis ainetes. Digikeskkonnas suhtlemise teadlikkust suurendavad erinevad teemapäevad ja üritused. Digipädevuse arengut toetab koolis tegutsev robootikaring.

# LÕIMIMISE JA LÄBIVATE TEEMADE KÄSITLEMISE PÕHIMÕTTED

Õppekava lõiming toetab õpilaste üld- ja valdkonnapädevuste kujunemist ning õppetegevuse tulemustest terviku loomist. Ainevaldkonna sisene ja aineteülene lõiming saavutatakse õppekava arenduse ning õpetajate koostöös õppe- ja kasvatustegevuse plaanimise kaudu. Selleks korraldatakse õpet ja kujundatakse õppekeskkonda ning õpetajate koostööd järgmiselt:

* õpilase üld- ja valdkonnapädevuste teadlikuks kujundamiseks lähtutakse ainekavades tegevuste planeerimisel ühiselt kokku lepitud vastava kooliastme rõhuasetustest;
* viiakse võimaluse piires kokku erinevate õppeainete teemad vastavas klassis ning määratletakse teemadest lähtuvad ühised õppe-eesmärgid ning –tulemused, mida järgitakse õppeülesannete ja- viiside valikul;
* korraldatakse koolisiseseid projekte ja üritusi aineüleste pädevuste ja oskuste saavutamiseks ning läbivate teemade käsitlemiseks.

Läbivad teemad on üld- ja valdkonnapädevuste, õppeainete ning ainevaldkondade lõimingu vahendiks. Läbivate teemade käsitlemist Vohnja Lasteaed-Algkoolis toetab:

* sobiva õppekeskkonna loomine - õpilastele on loodud läbivate teemade käsitlemist soodustav turvaline, õppimist ja õpilaste aktiivsust, loovust ning ettevõtlikkust toetav ning koostööd, kodanikualgatust, suhtlemisoskust ja ideede paljusust väärtustav õppekeskkond;
* aineõppe tegevuste korraldamine - lähtuvalt õppeaine taotlustest ja õppesisust tuuakse aineõppesse läbivate teemadega sobivad teemakäsitlused, näited ja meetodid. Läbivate teemade käsitlemiseks korraldatakse aineüleseid ülekoolilisi projekte, õppekäike, õuesõppepäevi, rakendatakse avastusõpet, digikeskkondi, koostatakse referaate;
* klassiväline õppetegevus ja huviringide tegevus koostöös paikkonna asutuste ja ettevõtete, teiste õppe- ja kultuuriasutuste ning kodanikuühendustega.

Aineülest lõimimist ja samas ka üldpädevuste kujundamist ning läbivate teemade käsitlemist toetavad koolis toimuvad traditsioonilised aktused, kontserdid, mis väärtustavad riigi ja

kooli ajalugu ning kultuurilist mitmekesisust (läbiv teema „Kultuuriline identiteet“). Õpilased osalevad keskkonnaalastes projektides, tehes koostööd piirkondlike looduskeskustega („Keskkond ja jätkusuutlik areng“) Tundides propageeritakse säästlikku ja loodussõbralikku eluviisi. Õpilasi suunatakse osalema erinevates õpilasvõistlustes ning tehnoloogiavaldkonna projektides ( „Teabekeskkond“).

MTÜ Vohnja Päikesekiir eestvedamisel viiakse läbi erinevaid loovus-,tervise- ja spordiüritusi („Vibu- ja loovuslaager“ ja vibuorienteerumine). Koolis tegutsevad huviringid: näiteks lauluansambel, tantsuring, näitering ja robootikaring.

Ainevaldkonna sisese ja aineülese lõimingu ning läbivate teemade käsitlemisega seotud eesmärgid ja tegevused on detailselt kirjeldatud ainevaldkonna kavades ning klassiti esitatud ainekavades.

# ÕPPEKORRALDUS

## Õppekorralduse alused

Kooli õppeaasta arvestusühikud on õppetund, õppepäev, õppenädal, trimester, õppeaasta.

Vohnja Lasteaed-Algkoolis on õppeperiood jagatud trimestriteks. Trimestrid annavad kokku 175 õppepäeva:

I trimester: 1. september – ca 30. november

1. trimester: 1. detsember – ca 10. märts
2. trimester: 11. märts – juuni (vastavalt ministri määrusele).

Koolivaheajad on haridus- ja teadusministri kehtestatud aegadel. Õppeaastas on 5 koolivaheaega.

Ühes õppenädalas on viis õppepäeva. Õpilase nädalakoormus õppetundides on määratud tunnijaotusplaanis, mis lähtub riiklikust õppekavast ning põhikooli- ja gümnaasiumiseadusest.

Koolipäev algab kell 9.00. Vahetunni pikkus on 10 minutit. Söögivahetunni pikkus on 20 minutit.

Õppe- ja kasvatuskorralduse põhivorm on õppetund. Õppetunni arvestuslik pikkus on 45 minutit. Klassiõpetajad teevad klassijuhataja vastavat tööd üldõpetuse osana. Õppetöö korraldamise alus on üld-ja aineõppe kombineeritud varianti. Õppetöö osaks on klassitunnid, individuaalõpe, konsultatsioonid, õppeekskursioonid ja õppekäigud, aktused, kogunemised, spordipäevad, osalemine aineolümpiaadidel ja –võistlustel, e-õpe jms.

## Tunnijaotusplaanid

|  |  |
| --- | --- |
|  | **I KOOLIASTE** |
| **Aine** | **1.kl** | **2.kl** | **3.kl** | **riikl. norm** | **lisa** | **II kooli-aste****4.kl** |
| EESTI KEEL | 7 | 6+2 | 6 | **19** |  | 5+1 |
| A-VÕÕRKEEL/inglise |  |  | 3+1 | **3** | 1 | 3+1 |
| MATEMAATIKA | 4 | 3+2 | 4+1 | **10** | 4 | 4+1 |
| LOODUSÕPETUS | 1 | 1 | 1 | **3** | 3 | 2 |
| AJALUGU |  |  |  |  |  |  |
| INIMESEÕPETUS |  | 1 | 1 | **2** |  |  |
| ÜHISKONNAÕPETUS |  |  |  |  |  |  |
| MUUSIKA | 2 | 2 | 2 | **6** |  | 2 |
| KUNST | 1,5 | 1,5 | 1,5 | **4,5** |  | 1 |
| TÖÖÕPETUS | 1,5 | 1,5 | 1,5 | **4,5** |  |  |
| KÄSITÖÖ, KODUNDUS,TEHNOLOOGIA |  |  |  |  |  | 1+1 |
| LIIKUMIS-ÕPETUS | 2+1 | 3 | 3 | **8** |  | 3 |
| **LUBATUD KOORMUS** | **20** | **23** | **25** |  | **8** | **25** |

Põhikooli lihtsustatud riikliku õppekava alusel õppivate õpilaste tunnijaotusplaan lähtub õppekavaga ettenähtud ainetest ja tundide arvust. Tundide jaotus määratakse individuaalse õppekavaga iga õppeaasta alguses arvestades konkreetse õpilase võimeid ja vajadusi.

Lihtsustatud õppel olevatele õpilastele võib kohaldada erinevat tunnijaotusplaani (sealhulgas liita ja ümber kujundada õppeaineid), kuid vähendada ei tohi tööõpetuse tundide arvu.

|  |  |  |  |  |
| --- | --- | --- | --- | --- |
| **Õppeained/klassid** | **1.kl** | **2.kl** | **3.kl** | **4.kl** |
| EESTI KEEL  | 7 | 9 | 8 | 8 |
| VÕÕRKEEL (INGLISEK) |  |  |  |  |
| MATEMAATIKA | 5 | 5 | 5 | 5 |
| LOODUSÕPETUS | 1 | 1 | 2 | 2 |
| AJALUGU |  |  |  |  |
| INIMESEÕPETUS | 1 | 1 | 1 | 2 |
| MUUSIKAÕPETUS | 1 | 1 | 1 | 1 |
| KUNSTIÕPETUS | 1 | 1 | 1 | 1 |
| LIIKUMISÕPETUS | 2 | 3 | 3 | 2 |
| TÖÖÕPETUS | 2 | 2 | 2 | 2 |
| VALIKÕPPEAINED |  |  | 2 | 2 |
| **NÄDALAKOORMUS** | **20** | **23** | **25** | **25** |

## Arengu ning õppimise toetamise ja hindamise korraldus

Vohnja Lasteaed-Algkooli hindamise korraldus lähtub Põhikooli- ja gümnaasiumiseadusest (vastu võetud 09.06.2010) ja Põhikooli riiklikust õppekavast (vastu võetud 06.01.2011 nr 1), Vabariigi Valitsuse määruste muutmine riiklike õppekavade ajakohastamise tõttu

(vastu võetud 23.02.2023 nr 18) ning koolis kinnitatud dokumentidest, mis on avaldatud kooli veebilehel.

Õpitulemuste hindamine on osa õppe- ja kasvatusprotsessist. Teadmiste ja oskuste hindamisel lähtutakse õpilasele kohaldatud riikliku õppekavaga ja selle alusel koostatud kooli või individuaalse õppekavaga nõutavatest teadmistest ja oskustest. Hindamise eesmärk on:

1. anda tagasisidet õpilase õppetulemuste kohta ja toetada õpilase valdkonna- ja ainepädevuste arengut,
2. innustada ja suunata õpilast sihikindlalt õppima,
3. suunata õpilase enesehinnangu kujunemist ja toetada õpilast edasise haridustee valikul,
4. suunata õpetaja tegevust õpilase õppimise ja individuaalse arengu toetamisel,
5. anda alus õpilase järgmisse klassi üleviimiseks ning kooli lõpetamise otsuse tegemiseks.

Trimestri algul tutvustab õpetaja õpilastele ainekava sisu, trimestril taotletavaid olulisemaid õpiväljundeid ning peamisi teemasid. Õpilastele tehakse teatavaks aineks vajalikud õppevahendid, hindamise korraldus ja planeeritavad üritused. Trimestri õpitulemuste omandamist kontrollivate kirjalike tööde (kontrolltööde) aeg kavandatakse kooskõlastatult õpilastega.

Õpilase teadmisi ja oskusi hindab õpetaja õpilase suuliste vastuste (esituste), kirjalike ja praktiliste tööde ning praktiliste tegevuste alusel, võrreldes õpilase õpitulemusi tema õppe aluseks olevas ainekavas esitatud õppe-eesmärkidega ja oodatavate õpitulemustega ning õpilase individuaalsest arengust lähtudes.

Hariduslike erivajadustega õpilasele koostatakse vastavalt vajadusele individuaalne õppekava. Individuaalses õppekavas arvestatakse hindamisel individuaalseid sätestatud erisusi.

Õpilasel on õigus saada õpetajalt teavet hindamise korralduse ning saadud hinnete ja hinnangute kohta. Õpilasel on õigus teada, milline hinne või hinnang on aluseks kokkuvõtvale hindele ja hinnangule.

Vohnja Lasteaed-Algkoolis kasutatakse hindamisel õppimist toetavat (kujundavat) hindamist, viiepallisüsteemis numbrilist hindamist, arvestuslikku hindamist ning sõnalist hindamist.

**Õppimist toetava hindamisena** mõistetakse õppe kestel toimuvat hindamist, mis keskendub eelkõige õpilase arengu võrdlemisele tema varasemate saavutustega ja mille käigus

1. analüüsitakse õpilase teadmisi, oskusi, hoiakuid, väärtushinnanguid ja käitumist ning kavandatakse ühiselt edasise õppimise eesmärgid ja teed;
2. innustatakse ja suunatakse õpilast edasisel õppimisel, et tõsta õpilase õpimotivatsiooni;
3. kaasatakse õpilane enese ja kaaslaste hindamisse, et arendada oskust eesmärke seada ning oma õppimist ja käitumist eesmärkide alusel hinnata ja juhtida;
4. antav suuline ja kirjalik tagasiside kirjeldab õigel ajal ja võimalikult täpselt õpilase tugevusi ja vajakajäämisi ning sisaldab ettepanekuid edasiseks arengut toetavaks tegevuseks.

Teadmiste ja oskuste hinnangutes lähtutakse õpilasele kohaldatud riikliku õppekavaga ja selle alusel koostatud kooli või individuaalse õppekavaga nõutavatest teadmistest ja oskustest. Õpilase arengu kohta antakse õppeperioodi käigus nii suulist kui ka kirjalikku õppimist toetavat tagasisidet.

1.klassis kasutatakse õppimist toetavat hindamist saavutatud õpitulemuste kohta jooksva tagasisidena. Õppimist toetava hindamise etapi lõpetab iga trimestri lõpus õpilasele antav kirjalik tagasiside.

Õppimist toetava hindamise meetodid valib õpetaja.

**Numbrilisel hindamisel** (2.-4.klass)hinnatakse õpilase teadmisi, oskusi ja vilumusi viiepallisüsteemis järgmiselt:

1. hindega „5” ehk „väga hea” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused vastavad õpilase õppe aluseks olevatele taotletavatele õpitulemustele täiel määral ja ületavad neid;
2. hindega „4” ehk „hea” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused vastavad üldiselt õpilase õppe aluseks olevatele taotletavatele õpitulemustele;
3. hindega „3” ehk „rahuldav” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused võimaldavad õpilasel edasi õppida või kooli lõpetada ilma, et tal tekiks olulisi raskusi hakkamasaamisel edasisel õppimisel või edasises elus.
4. hindega „2” ehk „puudulik” hinnatakse vaadeldava perioodi või vaadeldava temaatika õpitulemuste saavutatust, kui õpilase areng nende õpitulemuste osas on toimunud, aga ei võimalda oluliste raskusteta hakkamasaamist edasisel õppimisel või edasises elus;
5. hindega „1” ehk „nõrk” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused ei võimalda oluliste raskusteta hakkamasaamist edasisel õppimisel või edasises elus ning kui õpilase areng nende õpitulemuste osas puudub ja ka juhtudel, kui hindamisel tuvastatakse kõrvalise abi kasutamine või mahakirjutamine.

Kui kirjalike tööde koostamisel ja hindamisel lähtutakse punktiarvestuse kasutamise põhimõttest, siis viie palli süsteemis hinnatakse hindega „5” õpilast, kes on saavutanud 90– 100% maksimaalsest võimalikust punktide arvust, hindega „4” 75–89%, hindega „3” 50–

74%, hindega „2” 20–49% ning hindega „1” 0–19% maksimaalsest võimalikust punktide arvust.

**Arvestuslikul hindamisel** kasutatakse hinnanguid „arvestatud“ (A) või „mittearvestatud“ (MA). Arvestuslikult hinnatakse õppeprotsessi jooksul esitatud sooritusi ja teatud aineid.

**Sõnalisel hindamisel** kasutatakse hinnanguid «eeskujulik» (E), «hea» (H), «rahuldav» (R) ja «mitterahuldav» (MR). Sõnaliselt hinnatakse Vohnja Lasteaed-Algkoolis käitumist ja hoolsust.

Õppimist toetava ja arvestusliku hindamise süsteemis hinnatud ained teisendatakse vajadusel viiepallisüsteemi numbrilise hindamise hindekirjelduste kohaselt.

## Kokkuvõttev hindamine

Kokkuvõttev kirjalik õppimist toetavalt hindav tagasiside antakse õpilasele kolm

 korda aastas (trimestri lõpus) ning selle aluseks on ainekavas esitatud õpitulemused.

Kokkuvõttev numbriline, arvestuslik või sõnaline hinne on õppeaine trimestri- ja aastahinne.

Trimestrihinne pannakse välja trimestri lõpul (eelnevalt teadaantud kuupäevaks) trimestri jooksul saadud hinnete alusel. Kokkuvõttev hinne ei pea olema perioodi jooksul saadud hinnete aritmeetiline keskmine.

Aastahinne pannakse välja antud õppeaasta jooksul saadud trimestrihinnete alusel enne õppeperioodi lõpus eelnevalt teadaantud kuupäeval.

Õpilasele, kelle trimestrihinne on “puudulik” (2), “nõrk” (1), “mittearvestatud” (MA), või kelle poolaasta õpitulemused on jäänud õppimist toetava kirjaliku tagasiside alusel vajalikul määral saavutamata, koostatakse selles õppeaines vajadusel individuaalne õppekava või rakendatakse mõni muu tugimeede, et aidata omandada nõutavad teadmised ja oskused.

Kui õpilane jäetakse täiendavale õppetööle, pannakse õppeaine aastahinne välja pärast täiendava õppetöö lõppu, arvestades täiendava õppetöö tulemusi.

Kool teavitab õpilast ja lapsevanemat õpilase trimestri ja õppeaasta kokkuvõtvatest hinnetest paberkandjal klassitunnistuse kaudu.

## Järelevastamise korraldus

Järelevastamise korra ja aja oma aines teeb õpetaja õpilastele teatavaks õppeaasta algul ja täpsustab (vajadusel korrigeerib) trimestri alguses.

Koolis kehtiva järelevastamise korra kohaselt

* + - 1. on tegemata töö märk ( v) päevikus.
			2. suulise vastuse (esituse), kirjaliku või praktilise töö, praktilise tegevuse või selle tulemuse hindamisel hindega «puudulik» (2) või «nõrk» (1) või tegemata töö puhul (v), antakse õpilasele võimalus järelevastamiseks või järeltöö sooritamiseks reeglina kahe koolinädala jooksul pärast hinde saamist või õpilase naasmist õppetööle või kokkuleppel õpetajaga mõnel teisel ajal.
			3. tegemata tööd (v) võib parandada märgile „A“ või numbrilisele hindele. Kui tegemata töö (v) ei ole tähtajaks järele vastatud, muudab õpetaja selle hindeks „nõrk“ (1).

Õpilasel on õigus järelevastamise eelsele konsultatsioonile.

## Käitumise ja hoolsuse hindamine

Käitumist ja hoolsust võib hinnata õppimist toetava hindamise põhimõtete kohaselt või sõnaliselt. Käitumise hindamise aluseks on kooli kodukorra täitmine ning üldtunnustatud käitumis- ja kõlblusnormide järgimine. Hoolsuse hindamise aluseks on õpilase suhtumine õppeülesannetesse: kohusetundlikkus, töökus ja järjekindlus õppeülesannete täitmisel.

Käitumise ja hoolsuse kirjalikku tagasisidet õppimist toetaval hindamisel edastab klassijuhataja (-õpetaja) trimestri lõpus. Sõnaliselt hinnatakse käitumist ja hoolsust iga trimestri lõpus, arvestades kõigilt aineõpetajatelt saadud kirjalikku tagasisidet, hinnetega „eeskujulik“ (E), „hea“ (H), „rahuldav“ (R) ja „mitterahuldav“ (MR).

Käitumise hindamisel

* + - 1. hindega „eeskujulik“ hinnatakse õpilast, kellele üldtunnustatud käitumis- ja kõlblusnormide järgimine on harjumuspärane igas olukorras, kes täidab kooli kodukorra nõudeid eeskujulikult ja järjepidevalt;
			2. hindega „hea“ hinnatakse õpilast, kes järgib üldtunnustatud käitumis- ja kõlblusnorme ning täidab kooli kodukorra nõudeid;
			3. hindega „rahuldav“ hinnatakse õpilast, kes üldiselt järgib üldtunnustatud käitumis- ja kõlblusnorme ning täidab kooli kodukorra nõudeid, kuid kellel on esinenud eksimusi;
			4. hindega „mitterahuldav“ hinnatakse õpilast, kes ei täida kooli kodukorra nõudeid ega allu õpetajate nõudmistele ning kes ei järgi üldtunnustatud käitumis- ja kõlblusnorme. Õpilase käitumise võib hinnata „mitterahuldavaks“ ka üksiku õigusvastase teo või ebakõlbelise käitumise eest.

Hoolsuse hindamisel

1. hindega „eeskujulik“ hinnatakse õpilast, kes suhtub õpiülesannetesse alati kohusetundlikult, õpib kõiki õppeaineid võimetekohaselt, on õppeülesannete täitmisel töökas ja järjekindel, ilmutab omaalgatust ja viib alustatu lõpuni;
2. hindega „hea“ hinnatakse õpilast, kes suhtub õpiülesannetesse kohusetundlikult, on töökas ja järjekindel õpiülesannete täitmisel, hoolikas ning õpib võimetekohaselt;
3. hindega „rahuldav“ hinnatakse õpilast, kes üldiselt täidab oma õpiülesandeid, kuid ei ole piisavalt töökas ja järjekindel nende täitmisel ega õpi oma tegelike võimete kohaselt;
4. hindega „mitterahuldav“ hinnatakse õpilast, kes ei õpi võimetekohaselt, suhtub õpiülesannetesse lohakalt ja vastutustundetult.

Õpilane viiakse üle järgmisse klassi, olenemata käitumise ja hoolsuse aastahindest.

## Õpilase täiendavale õppetööle jätmine

Suvevaheajal võib korraldada täiendava õppega seotud tegevusi, arvestades, et põhiharidust omandavale õpilasele on tagatud vähemalt kümne järjestikuse nädala pikkune puhkus õppega seotud tegevustest.

Õpilase võib jätta õppekavaga nõutavate teadmiste ja oskuste omandamiseks täiendavale õppetööle õppeainetes, milles tulenevalt trimestri hinnetest /hinnangutest tuleks välja panna aastahinne „puudulik” või „nõrk” või anda samaväärne sõnaline hinnang, või milles viimase trimestri õppetulemused on jäänud välja panemata ning tähistatud

märgiga „ MA“. Täiendavale õppetööle jätmise otsustab õppenõukogu enne õppeperioodi lõppu ja see viiakse läbi peale õppeperioodi lõppemist.

Täiendav õppetöö toimub õpetaja koostatud kirjaliku plaani järgi, kus õpilane täidab õpetaja vahetul juhendamisel spetsiaalseid õppeülesandeid, et omandada õppekavaga nõutavad teadmised ja oskused. Täiendava õppetöö tulemusi kontrollib ja hindab õpetaja. Aastahinne või -hinnang pannakse välja pärast täiendava õppetöö lõppu, arvestades selle tulemusi.

Täiendav õppetöö lõpetatakse reeglina 22. juuniks, erandina 30. augustiks.

## Järgmisse klassi üleviimine

Õpilase järgmisse klassi üleviimise otsustab õppenõukogu.

Õpilane, keda ei ole jäetud täiendavale õppetööle, viiakse üle järgmisse klassi enne õppeperioodi lõppu. Õpilane, kes jäeti täiendavale õppetööle, kuid keda ei jäeta klassikursust kordama, viiakse järgmisse klassi üle reeglina 22. juuniks, hiljemalt 30. augustiks.

Õpilane, kellele on koostatud individuaalne õppekava, viiakse üle järgmisse klassi vastavalt erisustele, mis on näidatud individuaalses õppekavas.

Kui õpilase täiendav õppetöö ei ole tulemusi andnud, tal on kolmes või enamas õppeaines pandud välja aastahinne „puudulik“ (2), „nõrk“ (1) ning õppekavaga nõutavate õpitulemuste saavutamiseks ei ole otstarbekas rakendada individuaalset õppekava või muid koolis rakendatavaid tugimeetmeid võib õppenõukogu põhjendatud otsusega jätta õpilase klassikursust kordama. Õppenõukogu kaasab otsust tehes õpilase või tema seadusliku esindaja ning kuulab ära tema arvamuse.

Õppenõukogu otsuses peavad olema esile toodud kaalutlused, mille põhjal peetakse otstarbekaks jätta õpilane klassikursust kordama.

## Hinde, hinnangu ja kirjaliku tagasiside vaidlustamine

Hinde, hinnangu või kirjaliku tagasiside vaidlustamiseks pöördub õpilane või tema seaduslik esindaja esmajärjekorras õpetaja poole.

Õpilasel või tema seaduslikul esindajal on õigus hinnet, hinnangut või kirjalikku tagasisidet vaidlustada kümne päeva jooksul pärast hinde, hinnangu või tagasiside teada saamist, esitades kooli direktorile kirjalikult vastava taotluse koos põhjendusega.

Hinde, hinnangu või kirjaliku tagasiside vaidlustamise korral teeb kooli direktor otsuse ja teavitab sellest taotluse esitajat kirjalikult viie tööpäeva jooksul otsuse vastuvõtmise päevast arvates.

## Hariduslike erivajadustega õpilaste õppekorralduse põhimõtted ja tugimeetmete rakendamise kord

Haridusliku erivajadusega õpilaste (HEV) toetamine ja nõustamine on õpetajate ja spetsialistide poolt õpilastele pakutav abi, et toetada tema edasijõudmist ja/või ennetada väljalangevust koolist ning luua erivajadustega õpilasele (sh. andekatele) võimalused arenguks talle parimal sobival moel.

Tugimeetmete kõrval võidakse rakendada ka mõjutusmeetmeid.

Tugimeetmeid rakendatakse õpilastele kes:

* on jäänud klassikursust kordama,
* on üle viidud järgmisesse klassi mitterahuldava(te) hindega (hinnetega),
* on lõpetanud trimestri mitterahuldava hinde või hinnanguga,
* on jäänud mingil põhjusel kokkuvõtva hinde või hinnanguta;
* ei täida koolikohustust,
* ei suuda täita olemasolevat õppekava (HEV),
* on pikemaajaliselt koolist eemal viibinud haiguse tõttu,
* on käitumisraskustega,
* on andekas,
* ei valda piisavalt kooli õppekeelt.

Kool võib vajadusel teha muudatusi või kohandusi õppe sisus, õppeprotsessis, õppe kestuses, õppekoormuses, õppekeskkonnas. Tugiteenuste korraldamisel lähtutakse riiklikest dokumentidest, kooli õppekavast ning ja muudest kehtivatest õigusaktidest. Õpilaste kohta, kelle puhul rakendatakse tugimeetmeid, tehakse märge Eesti Hariduse Infosüsteemi (EHIS) keskkonda.

HEV-õpilase kohta avatakse individuaalne arengu jälgimise kaart.

Vohnja Lasteaed-Algkoolis rakendatakse õpilasele õppekava nõuetele vastavate õpitulemuste saavutamiseks võimalusel järgmisi tugimeetmeid ja teenuseid:

* ainekonsultatsioonid,
* õpiabitunnid,
* pikapäevarühm,
* eripedagoogiline ja logopeediline õpiabi ja nõustamine,
* käitumise tugikava,
* abiõpetaja,
* täiendav õppetöö,
* sotsiaalpedagoogi ja eripedagoogi (HEV-õpilaste õppe koordineerija) nõustamine,
* individuaalne õppekava (IÕK)

Andekatele õpilastele on loodud järgmised toetusvõimalused:

* õppetöös keerukama raskusastmega ja ainekava laiendavate ülesannete andmine,
* olümpiaadidel, konkurssides, huvikoolides ja -ringides osalemine,
* projektiõppe rakendamine.

Hariduslike erivajadustega õpilasele koostatakse vajadusel individuaalne õppekava. Individuaalses õppekavas arvestatakse õppe-eesmärkide seadmisel ja hindamisel individuaalseid erisusi.

Kui koolipoolne toetamine ja nõustamine ei ole viinud soovitud tulemuseni, kaasatakse koostöös lapsevanemaga koolivälised tugispetsialistid.

5.4 Lihtsustatud õppe rakendamine

Põhjendatud juhtudel võib lihtsustatud riiklikku õppekava rakendada koolivälise nõustamismeeskonna soovitusel ja vanema nõusolekul pervasiivse ja/või spetsiifilise segatüüpi arenguhäirega õpilastele. Nimetatud õpilaste õppimist-käitumist võib iseloomustada:

1) madalam tunnetuslik aktiivsus, mis võib põhjustada kujutluste ja keeleüksuste vaheliste seoste ebatäpsust või osaliselt puudumist;

2) tajuvälja väiksem ulatus, ebatäpsus, mistõttu on esemete/objektide/nähtuste äratundmine ja analüüs aeglasem;

3) tegevusega kaasnev kõne on kasinam (või piiratud). Reeglina kasutab kooliea alguses eelnimetatud laps oma kõnes baassõnavara (tajutud/märgatud esemete ja tegevuste sõnastamine) ja piiratud hulgal laienditeta lihtlaused. Baassõnavaraga võrreldes konkreetsema või üldisema tähendusega sõnu ning nende grammatilisi seoseid lauses laps valdavalt ei mõista;

4) õpilastele (rohkem noorematele) võivad olla iseloomulikud impulsiivsed, äärmuslikud emotsioonid ja ebastabiilsed tunded;

5) õpilasel on operatiivmälus reeglina väiksem teabeüksuste maht, mis tuleneb muutustest meeldejätmise kiiruses, kujutluste seostatuses, meenutamises;

6) seosed kujunevad/kinnistuvad eelnevat arvestades aeglasemalt (võrdlemise suunamine, valikute andmine);

7) muutlik motivatsioon ning tegevuste kiire vaheldumine (tulenevalt erutus- ja pidurdusprotsessidest).

 Õppe üldeesmärk lihtsustatud õppes

... on aidata kujuneda isiksusel, kes vastavalt oma võimetele:

• on heatahtlik iseenda, perekonna, kooli ja kaaslaste suhtes;

• mõistab enda ja kaasinimeste erisusi;

• tuleb toime sotsiaalsetes suhetes, lähtudes ühiskonna põhiväärtustest;

• väärtustab terveid eluviise ning ka tegutseb füüsilise ja vaimse tervise nimel;

• hoiab loodust ning tegutseb keskkonda säästes;

• oskab ja tahab teha koostööd- nõu küsida, otsustada ja vastutust kanda;

• püüab mõista asjade-olendite-nähtuste tähendust ja seoseid leides lihtsat teavet (sh Internetist);

• tahab ja oskab (vaadelda, kuulata, kõnet mõista, kõnelda, lugeda, kirjutada, arvutada) õppida;

• mõistab töö vajalikkust, oskab rakendada põhilisi tööoskusi, leida tööd.

• märkab ilu ning hoiab ja loob kunsti;

• omab teadmisi Eesti ja teiste riikide kultuuridest ja hindab neid võimalikult eelarvamustevabalt.

**5.4.1 Lihtsustatud õppe- ja kasvatuse rõhuasetused**

* Õpilaste juhtivaks tunnetusprotsessiks on taju, mõtlemine on kaemuslik-praktiline,areneb kaemuslik-kujundilise mõtlemise suunas. Õppetöös on eelistatud üldõpetuslik tööviis või üld- ja aineõpetuse kombineeritud variant. Soovitatav on õppimine praktilise tegevuse ja didaktilise mängu kaudu. Õppematerjal esitatakse õpilastele jõukohases mahus, õpilaste tegevust verbaliseerib valdavalt õpetaja.
* Õpetuse põhitaotluseks on õpilase rolli mõistmine ja vastavate alusoskuste omandamine koostegevuse ja matkimise tasandil: kuulamine, vaatlemine, matkimine, tegutsemine näidise järgi, võrdlemine, rühmitamine, adekvaatne reageerimine korraldustele, osalemine dialoogis, produktiivse tegevuse tulemusele orienteerumine, tegevusse lülitumine ning ühelt tegevuselt teisele ümberlülitumine, oma välimuse ja õppevahendite korrashoid, omandatud praktilise tegevuse (toimingute) struktuuri ettekujutamine. Õpilased omandavad elementaarse lugemis-, kirjutamis- ja arvutamisoskuse.
* Rõhuasetus on oma mina teadvustamisel (MINA ise) ning MINA – MEIE suhetel: kontakt ja koostegevus täiskasvanuga (õpetaja), koostegevus klassikaaslastega, osalemine õpitud süžeemängudes ja dramatiseeringutes.
* Õpilaste koolivalmidus ja võimed on erinevad. Seetõttu varieeritakse vastavalt õpilaste individuaalsetele iseärasustele õppeülesandeid, materjali keerukust, abi osakaalu ja oskuse omandamiseks kuluvat aega.
* Väärtuskasvatuses kasutatakse ülesandeid, kus on vaja hinnata käitumisakte põhimõttel ÕIGE – VALE, motiivi TAHAN kõrval õpitakse lähtuma ka motiivist ON VAJA.
* Õpetaja olulisim ülesanne on toetada õpilase eneseusku ja käitumist õpilase rollis.

 Taotletavad üldpädevused 1.–2. klassis 2. klassi lõpuks õpilane:

1) tunneb end oma pere liikmena, oma klassi ja kooli õpilasena;

2) eristab oma-võõrast-ühist;

3) hoiab korras oma koolitarbed ja välimuse, hoiab puhtust;

4) märkab ilu;

5) kuulab ja vastab küsimustele;

6) kontakteerub ühistegevuses teiste inimestega, palub abi ja osutab ise abi kaaslastele;

7) osaleb klassi ühistegevuses (sh õpitud süžeemängudes);

8) käitub tuttavas situatsioonis viisakalt;

9) hindab käitumisakte õige/vale-, meeldib / ei meeldi- tasandil;

10) oskab looduses käituda õpitu ulatuses ning hinnata oma ja teiste käitumist looduses õige/vale- põhimõttel;

11) täidab ülesanded koostegevuses, eeskuju, näidise ja omandatud oskuste piirides suulise korralduse järgi;

12) selgitab mõisteid ööpäev ja aastaajad;

13) leiab paberilehelt ja raamatu leheküljelt vajaliku teabe (suunamisel);

14) vaatleb esemeid ja märkab nende erinevusi;

15) eristab objekte ja nende kujutisi kuju, suuruse ja värvuse järgi; tajub ruumisuhteid esemete ja kujutiste ning nende osade vahel;

16) võrdleb ja rühmitab esemeid ja kujutisi erinevate tajutavate tunnuste alusel;

17) viib kokku eseme või kujutluse ja keelelise väljendi, tunneb tuttavaid esemeid kirjelduse järgi;

18) väljendab ennast 3–4-sõnaliste lihtlausetega;

19) kujutab ette ja modelleerib lühitekstis kirjeldatud situatsiooni;

20) loeb jõukohast õpitud teksti lühikeste sõnade ja/või kõnetaktide kaupa;

21) arvutab 20 piires.

 Taotletavad üldpädevused 3.–4. klassis 4. klassi lõpuks õpilane:

1) osaleb jõukohaselt ühistegevuses, abistab kaaslasi;

2) alustab ja jätkab dialoogi;

3) käitub koolis ja avalikes kohtades viisakalt, tunneb ja järgib lihtsamaid kombeid;

4) arvestab teadaolevaid motiive ja tingimusi käitumisaktide hindamisel, väljendab käitumisaktis ilmnenud iseloomuomadusi;

5) kirjeldab oma käitumist konfliktsituatsioonis;

6) hoidub kaaslast kahjustavast käitumisest;

7) väljendab ennast arusaadavalt (sh lühitekstide abil);

8) mõistab omandisuhteid OMA – VÕÕRAS – ÜHINE-tasandil ja käitub vastavalt;

9) eristab fantaasiat ja reaalsust;

10) hoiab puhtust ja korda kodus ning koolis, hoidub loodust kahjustavast käitumisest;

11) täidab ülesandeid eeskuju, näidise ja õpitud oskuse piirides verbaalse korralduse (sh kirjaliku instruktsiooni) järgi;

12) õpib üksi, klassis ning kodus, osaleb ühistöös;

13) kasutab tuttavaid abivahendeid õpiülesannete täitmisel (sh lihtsaid skeeme ja sümboleid);

14) kirjeldab oma tegevust nii tegevuse ajal kui ka tagantjärele;

15) kasutab õpitud enesekontrollivõtteid (resultaadi kontroll, operatsionaalne kontroll);

16) mõistab ruumi ja aja suhteid, väljendab neid kõnes;

17) vaatleb sihipäraselt, võrdleb ning rühmitab objekte ja nähtusi, kui rühmitusalus on antud;

18) eristab tuttavates situatsioonides ja oma tegevuses põhjust, tagajärge ja eesmärki;

19) loeb jõukohast õppeteksti ladusalt, tõlgendab õpitud teksti oma sõnadega, kujutab kirjeldatud objekte ja situatsioone ette;

20) vormistab oma õpiülesanded nõuetekohaselt.

5.5. Liikluskasvatus koolis

Liikluskasvatuse eesmärk on kujundada üksteisega arvestavaid liiklejaid:

• kellel on ohutu liiklemise harjumused ja kes tajuvad liikluskeskkonda

• kellel on teadmised ja oskused, mis toetavad nende endi ja teiste liiklejate toimetulekut ja ohutust erinevates liiklusolukordades nii jalakäija, sõitja kui ka juhina;

• kes hoiduvad käitumast inimesi ohustavalt ning liiklust takistavalt.

2) Põhikooli I kooliastmes (1.–3.klass) on liikluskasvatuse sisuks jalakäija ja jalgratturi ohutu liiklemise, käitumise ja liikluses toimetuleku õpetamine, lähtudes eelkõige lapse koduümbruse liikluskeskkonnast.

3) Põhikooli II (4.–6.klass) on liikluskasvatuse sisuks erinevate liiklusolukordade selgitamine lapse enda ja teiste liiklejate seisukohalt ning linna ja maapiirkonna teedel ohutu liiklemise õpetamine.

4)Liikluskasvatuse teemad, mida käsitletakse integreerituna ainetundides, määratletakse klassi- ja aineõpetajate töökavades, arvestades lapse iga ja tema rolle liikluses.

5) Klassi- ja koolivälised liiklusalased üritused kavandatakse kooli üldtööplaanis.

6) Koolis viiakse I kooliastme lõpuks läbi liiklusõpetus jalgratturi juhiloa saamiseks.

5.6 Karjääriõpe

Põhjalikult ja süsteemselt on kavandatud ning kirjeldatud läbiva teema „Elukestev õpe ja karjääri planeerimine“ käsitlemine kõikides klassides nii õppeainete raames kui ka tunniväliste sündmuste ja tegevuste kaudu. Teema eesmärgid, õpitulemused ja nende saavutamiseks plaanitud tegevused on seotud õpilase üldpädevuste arengu rõhuasetustega. Tegevuste kavandamise aluseks on võetud karjääriõppe õppesisu:

• enesetundmine (arenguvestlus, isikuanalüüs, huviringid jms);

• õppimisvõimaluste ja töömaailma tundmine (kohtumised erinevate ametite esindajatega, kohtumised vilistlastega, koolide ja ametite tutvustus, õppekäigud, infootsing jms.

## 5.7 Õpilaste ja lastevanemate teavitamise ja nõustamise korraldus

Vohnja Lasteaed-Algkool tagab õpilastele ja vanematele õppekorralduse alase informatsiooni kättesaadavuse kooli veebilehel, veebipõhises kinnises kooligrupis ja infostendil. Lapse edasijõudmisest teavitatakse lapsevanemat õpetaja või klassijuhatajaga vestluse, tunnistuse ja arenguvestluse kaudu.

Õpilasi ja lapsevanemaid teavitavad ning nõustavad õppe- ja kasvatustöö alastes küsimustes klassiõpetajad, klassijuhataja, tugispetsialistid ja direktor. Klassiõpetaja, tugispetsialistid ja direktor jälgivad õpilase arengut ning toimetulekut koolis. Õpilase arengu toetamiseks korraldatakse lapse ja tema vanemaga arenguvestlusi, mille käigus lepitakse kokku edasises õppes ja arengu eesmärkides.

Vohnja Lasteaed-Algkool tagab õpilasele vajadusel sotsiaalpedagoogi, logopeedi, eripedagoogi või psühholoogi nõustamise.

# 6.ÕPETAJATE KOOSTÖÖ JA TÖÖ PLANEERIMISE PÕHIMÕTTED

Õppekava rakendamiseks Vohnja Lasteaed-Algkoolis järgivad õpetajad ühiselt kokku lepitud koostöö ja töö planeerimise põhimõtteid. Õpetaja:

* + kavandab iseseisvalt ja koos teiste õpetajatega õpitegevust ning õppimist ja õppija arengut toetava keskkonna kujundamist;
	+ arvestades õppekava, kavandab koostöös kolleegidega ainekavades ainetevahelise lõimingu ja läbivate teemade käsitlemise;
	+ seab õppele ja tunnile selged eesmärgid ning määratleb õpitulemused arvestades õppijate hariduslikke (eri)vajadusi;
	+ trimestri algul kavandab õpetaja olulisemad õpiväljundid, peamised teemad, vajalikud õppevahendid, hindamise korralduse, planeeritavad üritused ja kontrollivate kirjalike tööde (kontrolltööde) aja;
	+ vajadusel kohandab ja/või koostab õppevara ning hoiab end kursis õppevara ja IKT- vahendite uuendustega;
	+ seostab ainevaldkonna teadmisi ümbritseva keskkonnaga ning tulevaste karjäärivalikute võimalustega ja suunab õpilasi teadmisi rakendama;
	+ suunab õppijaid ennast analüüsima, et neil kujuneks positiivne enesehinnang ja adekvaatne minapilt, annab õppijatele järjepidevalt nende arengut analüüsivat tagasisidet, rakendab õppimist toetavat hindamist, tunnustab õppijat;
	+ julgustab ja juhendab õpilasi osalemaks koolivälistel, sh üleriigilistel olümpiaadidel, õpilasüritustel ja/või võistlustel;
	+ teeb koostööd õppeasutuse siseste ning väliste tugispetsialistidega aidates õppijal ületada õpi-, käitumis- ja sotsiaalseid raskusi, koostab koostöös tugispetsialistidega õpilasele sobiva õppeplaani või -kava ja korraldab sellele vastavalt edasise õppetegevuse;
	+ osaleb organisatsiooni töö põhimõtete ja reeglite väljatöötamises, järgib kokkulepitud reegleid, töötab koostöös õppijatega välja klassi reeglid ja rakendab neid järjekindlalt igapäevatöös, tutvustab neid vajadusel lapsevanematele;
	+ osaleb asutusesiseste õpirühmade töös ja kooli võimalustele ning vajadustele vastavalt täienduskoolituskursustel, seminaridel ning uurimus- ja projektrühmades.

Vohnja Lasteaed-Algkooli õpetajate töö planeerimise ja koostöö põhimõtted on põhjalikumalt lahti kirjutatud õpetaja ametijuhendis.

# 7.KOOLI ÕPPEKAVA UUENDAMISE JA TÄIENDAMISE KORD

Õppekava koostamine ja arendamine toimub õpilaste, õpetajate, juhtkonna, hoolekogu ja lastevanemate koostöös.

Parandus- ja muudatusettepanekuid võivad esitada kõik õppenõukogu ja hoolekogu liikmed taotluse alusel, mis tuleb esitada kooli direktorile kirjalikku taasesitamist võimaldavas vormis.

Kooli õppekava ja selle muudatused esitatakse enne kehtestamist arvamuse avaldamiseks kooli hoolekogule ja õppenõukogule. Õppekava kehtestab kooli direktor.

Kool avalikustab õppekava kooli kodulehel [www.vohnja.edu.ee](http://www.vohnja.edu.ee) ja loob direktori kabinetis võimalused kooli õppekavaga tutvumiseks.